Diari Oficial de la Generalitat Valenciana


Sumari del DOGV 7274, del 15-05-2014 (2014/4236)

RESOLUCIÓ de 9 de maig de 2014, de la Conselleria d'Educació, Cultura i Esport, per la qual s'establix el calendari i el procediment dels processos electorals de les federacions esportives de la Comunitat Valenciana de l'any 2014.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7274

Data del DOGV
:   15-05-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/4236


Data del document
:   09-05-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 9 de maig de 2014, de la Conselleria d'Educació, Cultura i Esport, per la qual s'establix el calendari i el procediment dels processos electorals de les federacions esportives de la Comunitat Valenciana de l'any 2014. [2014/4236]  
Índex  
Capítol I. Disposicions generals  
Base 1. Objecte.  
Base 2. Reglament electoral.  
Base 3. La comissió gestora.  
Base 4. Contingut del reglament electoral.  
Base 5. Dates hàbils i inhàbils.  
Base 6. La junta electoral federativa. Composició, funcionament i competències.  
Base 7. El Tribunal de l'Esport de la Comunitat Valenciana.  
Base 8. Publicitat i difusió de les eleccions.  
Base 9. Anunci de la Direcció General de l'Esport.  
  
Capítol II. Eleccions a l'assemblea general  
Base 10. Cens electoral.  
Base 11. Confecció, exposició i reclamacions al cens electoral.  
Base 12. Circumscripcions electorals i nombre de membres de l'assemblea.  
Base 13. Distribució de l'assemblea.  
Base 14. Calendari d'eleccions a l'assemblea general.  
Base 15. Presentació i proclamació de candidatures a membre de l'assemblea general.  
Base 16. Requisits per a ser elector o electora.  
Base 17. Requisits per a ser elegible.  
Base 18. Interventors o interventores.  
Base 19. Composició de les meses electorals.  
Base 20. Competències de les meses electorals.  
Base 21. Constitució de les meses electorals.  
Base 22. Funcionament de les meses electorals.  
Base 23. Escrutini en les meses electorals.  
Base 24. Documentació electoral.  
Base 25. Sistema de votacions per a elecció de l'assemblea general.  
Base 26. Empats en les votacions.  
Base 27. Vacants en l'assemblea general.  
Base 28. Vot per correu.  
Base 29. Reclamacions als resultats de les votacions.  
  
Capítol III. Eleccions a president o presidenta  
Base 30. Calendari electoral.  
Base 31. Cens electoral per a l'elecció de president o presidenta.  
Base 32. Requisits per a ser elector o electora i elegible.  
Base 33. Presentació i proclamació de candidatures.  
Base 34. Mesa electoral.  
Base 35. Sistema de votacions per a l'elecció de president o presidenta.  
Base 36. Vot per correu i delegació de vot.  
Base 37. Proclamació del president o presidenta.  
Base 38. Falta de candidatures.  
Base 39. Intervenció excepcional de la Direcció General de l'Esport.  
Base 40. Legislació supletòria.  
Base 41. Protecció de dades de caràcter personal.  
Base 42. Repercussió econòmica.  
Base 43. Desplegament.  
  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, conceptua les federacions esportives com a associacions privades sense ànim de lucre, amb personalitat jurídica i capacitat d'obrar, i els atribuïx, per delegació, funcions públiques de caràcter administratiu. També en regula l'estructura interna, i establix amb caràcter necessari, com a òrgans mínims de representació i govern, l'assemblea general, la presidència i la junta directiva.  
Esta llei establix que l'elecció de l'assemblea general s'efectuarà per mitjà de sufragi personal, lliure, directe i secret, per i entre els components de cada estament, d'acord amb els percentatges que s'establisquen reglamentàriament; i l'elecció del president o presidenta per mitjà de sufragi personal, lliure, directe i secret, per i entre les persones que componen l'assemblea general, cada quatre anys.  
D'altra banda, el Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana (DOGV 3246, 20.05.1998), desplega l'organització i el funcionament de les federacions esportives, i indica que l'assemblea general i el president o presidenta seran elegits amb caràcter ordinari cada quatre anys, coincidint amb la mitat dels períodes olímpics.  
  
Per això, en virtut del que establix l'esmentada Llei 2/2011, de 22 de març, de l'Esport i l'Activitat Física de la Comunitat Valenciana; el Decret Llei 7/2012, de 19 d'octubre, del Consell, de mesures de reestructuració i racionalització del sector públic empresarial i fundacional de la Generalitat, i el Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Establir el calendari i el procediment per als processos electorals de les federacions esportives de la Comunitat Valenciana de l'any 2014, d'acord amb les bases següents.  
  
Capítol I. Disposicions generals  
  
Base 1. Objecte  
1. La present resolució té per objecte establir el procediment i el calendari per a la realització dels processos electorals de les federacions esportives de la Comunitat Valenciana de l'any 2014. En concret, es regula l'elecció dels membres de l'assemblea general i del president o presidenta de cada federació.  
2. Les federacions esportives constituïdes i inscrites en el Registre d'Entitats Esportives de la Comunitat Valenciana hauran de convocar eleccions de la seua assemblea general i president o presidenta en els termes que preveuen els seus respectius reglaments electorals i de conformitat amb els bases establides en la present resolució.  
  
3. Les federacions que es constituïsquen després de l'entrada en vigor d'esta resolució s'ajustaran a esta normativa en els seus processos electorals.  
4. Així mateix, es regularan pel que disposa esta resolució, en allò que siga aplicable, les mocions de censura que es plantegen fins a la següent convocatòria d'eleccions federatives.  
5. Les federacions esportives de la Comunitat Valenciana hauran de tindre finalitzats els seus processos electorals abans del 31 de desembre de 2014.  
  
Base 2. Reglament electoral  
1. Les federacions esportives de la Comunitat Valenciana disposaran obligatòriament d'un reglament electoral que se sotmetrà als seus estatuts i al que disposa esta resolució, i que haurà d'estar aprovat abans d'iniciar-se el procés electoral.  
2. Les federacions esportives de la Comunitat Valenciana presentaran el seu projecte de reglament electoral abans del 30 de maig de 2014 a la Direcció General de l'Esport per al seu informe favorable (annex I). La Direcció General de l'Esport informarà sobre si el projecte presentat està redactat d'acord amb la legalitat. En cas afirmatiu, ho comunicarà a la federació per a la seua aprovació per l'assemblea general. En cas contrari, es requerirà la federació esportiva perquè esmene els defectes detectats en el termini màxim de cinc dies hàbils.  
3. Els presidents o presidentes de les federacions convocaran la seua respectiva assemblea general, que haurà de reunir-se amb caràcter extraordinari abans de l'1 de juliol de 2014, per a aprovar el reglament electoral, elegir per sorteig la junta electoral federativa i procedir a la dissolució de l'assemblea general.  
4. Les federacions comunicaran a la Direcció General de l'Esport la data de realització de l'assemblea general extraordinària en el termini màxim de 48 hores des de la seua convocatòria (annex II). L'acta de l'assemblea haurà de remetre's a la Direcció General de l'Esport en el termini dels tres dies següents a la realització de l'assemblea.  
5. Després de la dissolució de l'assemblea general, la junta directiva passarà a constituir-se en comissió gestora.  
6. En cas que l'assemblea general introduïsca modificacions en el reglament electoral, estes hauran de presentar-se novament davant de la Direcció General de l'Esport, en el termini de tres dies hàbils des de la data de l'assemblea, per a la seua aprovació. La comissió gestora queda autoritzada per a fer les adaptacions que li indique aquella, en el cas que alguna modificació no siga ajustada al dret.  
  
Base 3. La comissió gestora  
1. La comissió gestora serà l'òrgan encarregat d'administrar i gestionar la federació durant el procés electoral. No podrà realitzar actes que directament o indirectament, mediatament o immediatament, induïsquen o condicionen el sentit del vot dels electors o electores, i hauran d'observar els principis d'objectivitat, transparència del procés electoral i igualtat entre els actors electorals. Estes previsions seran aplicables a l'activitat realitzada pel personal de la federació i per la resta d'òrgans federatius durant el procés electoral.  
2. Són funcions de la comissió gestora les següents:  
a) Remetre a la Direcció General de l'Esport el reglament electoral una vegada aprovat per l'assemblea general.  
b) Proporcionar a la junta electoral federativa els recursos humans i materials a l'abast de la federació, a fi d'aconseguir una difusió suficient del procés electoral, incloent-hi necessàriament un fax, plenament operatiu, per a la recepció i remissió de documentació electoral.  
  
c) Arbitrar un sistema de comunicació amb els clubs que assegure la constància de la recepció per estos de tots els documents corresponents al procés electoral. Serà obligatòria l'exposició dels dits documents en el tauler d'anuncis de la federació.  
d) Difondre la convocatòria d'eleccions i el procés electoral, sense perjuí de les competències que té la junta electoral federativa.  
e) Col·laborar i remetre amb la major diligència la informació i documentació que els siga requerida per la junta electoral federativa.  
3. Les persones que formen part de la comissió gestora cessaran obligatòriament amb el nomenament del nou president o presidenta.  
  
  
Base 4. Contingut del reglament electoral  
1. El reglament electoral, a més de regular el nombre de membres de l'assemblea general, haurà de regular també les qüestions següents:  
  
a) Requisits per a ser elector o electora i elegible.  
b) Circumscripcions electorals.  
c) Requisits, terminis, presentació i proclamació de candidatures.  
d) Sistema de votacions.  
e) Composició, forma de constitució, funcionament i competències de les meses electorals.  
f) Composició, forma de constitució, funcionament i competències de la junta electoral federativa.  
g) Vot per correu.  
h) Calendari electoral (annex IV).  
i) Cens electoral (annex VI).  
j) Composició de l'assemblea i distribució dels seus membres per estaments, circumscripcions i, en el cas de la Federació de Futbol de la Comunitat Valenciana, modalitats (annex VII).  
k) Ubicació dels llocs d'exposició del cens, candidatures, meses electorals i junta electoral federativa (annex V).  
l) Règim de presentació de recursos i reclamacions, i procediment de resolució d'estos.  
2. El contingut del reglament electoral haurà de referir-se tant a les eleccions a l'assemblea general com a l'elecció a president o presidenta.  
  
3. La regulació de les qüestions relatives als apartats h, i, j, k i l i qualssevol altres qüestions que siguen específiques de cada federació es presentaran en forma d'annexos al reglament electoral.  
  
Base 5. Dates hàbils i inhàbils  
1. En el procés electoral seran considerats inhàbils, a l'efecte de còmput de terminis del calendari i presentació de recursos o reclamacions, els dissabtes, diumenges i festius, així com el mes d'agost.  
2. El dia fixat per a l'elecció de membres de l'assemblea general i de president o presidenta de la federació haurà de ser, preferentment, dissabte, diumenge o festiu, i podrà coincidir amb proves o competicions oficials de la federació.  
3. A l'efecte del calendari electoral, només es computaran com a dies festius els recollits en el calendari laboral de l'any 2014, aprovat pel Decret 136/2013, de 4 d'octubre, del Consell (DOCV 7126, 07.10.2013).  
  
Base 6. La junta electoral federativa. Composició, funcionament i competències  
1. La junta electoral federativa és l'òrgan independent encarregat d'impulsar el procés electoral i de vetlar pel seu correcte desenrotllament, garantint en última instància federativa l'ajust a dret del procés electoral. Estarà integrada per tres membres, elegits per sorteig en l'assemblea general extraordinària en què s'aprove el reglament electoral entre persones que hauran de complir els requisits següents:  
a) Figurar en el cens electoral en els estaments de persones físiques o ser membre d'un club o entitat que figure en el cens.  
b) Ser major de 18 anys.  
c) Tindre el títol de Batxillerat superior o equivalent.  
d) Presentar la seua sol·licitud per a ser membre de la junta electoral davant de la federació corresponent.  
e) No haver exercit cap càrrec federatiu ni haver sigut membre de la junta directiva durant el present mandat.  
f) No ser membre de la comissió gestora.  
2. Si algun membre de la junta electoral federativa, ja siga titular o suplent, pretén concórrer com a candidat o candidata a les eleccions a l'assemblea general, haurà de cessar com a membre de la junta electoral federativa en els dos dies següents a la convocatòria d'eleccions. Transcorregut este termini no s'admetrà posteriorment la seua dimissió a l'efecte de ser elegible.  
3. Els membres de la junta electoral federativa no podran ser membres de la junta directiva durant tot el període del seu mandat.  
4. Des de la data d'entrada en vigor d'esta resolució i fins al dia anterior a la realització de l'assemblea general extraordinària prevista en la base 2.3, les persones que reunisquen els requisits de l'apartat 1 d'esta base podran presentar la seua sol·licitud per a ser membres de la junta electoral federativa (annex VIII).  
5. D'entre les sol·licituds presentades que reunisquen els requisits previstos en esta base, es triaran per sorteig tres membres de la junta electoral federativa i es designaran a més com a suplents, seguint l'orde cronològic de la seua extracció, totes aquelles persones que hagen presentat la seua candidatura a la junta electoral federativa, per a casos de malaltia, defunció, renúncia o qualsevol altra causa excepcional.  
  
6. En cas que no s'hagen presentat candidats ni candidates que facen possible el compliment del que disposen els paràgrafs anteriors, podran ser directament designats per l'assemblea general, amb la proposta prèvia de qualsevol membre de l'assemblea, d'entre les persones que figuren en el cens electoral i estiguen domiciliades en la circumscripció electoral de la seu oficial de la federació autonòmica. L'assemblea designarà un mínim de 3 i un màxim de 20 persones. Estes persones hauran de complir els requisits establits en l'apartat 1 d'esta base, a excepció de presentar la sol·licitud, que hauran de substituir per l'acceptació del seu càrrec com a membre de la junta electoral federativa. Hauran d'acceptar o rebutjar el càrrec en el termini màxim de tres dies des de la seua designació. En el mateix termini s'acreditaran els requisits establits en l'apartat 1 d'esta base. Si hi ha més de tres propostes, la designació es farà per sorteig, i es procedirà com en l'apartat 5 d'esta base.  
En cas que les persones designades per l'assemblea general no accepten el seu càrrec o, havent-lo acceptat, dimitisquen totes les persones titulars i suplents, caldrà ajustar-se al que disposa la disposició addicional primera d'esta resolució.  
7. La designació de components de la junta electoral federativa podrà ser impugnada, en el termini de cinc dies hàbils, des del seu nomenament o acceptació del càrrec, davant del Tribunal de l'Esport de la Comunitat Valenciana. Transcorregut este termini la composició de la junta electoral federativa tindrà caràcter ferm.  
8. Els membres de la junta electoral federativa elegiran, d'entre ells, un president o presidenta i un secretari o secretària. Si no hi ha acord, els càrrecs es designaran per sorteig.  
9. La junta electoral federativa podrà sol·licitar a la comissió gestora estar assistida per una persona llicenciada en dret.  
10. La composició de la junta electoral federativa es comunicarà a la Direcció General de l'Esport en el termini dels tres dies següents a la seua elecció o designació, incloent-hi les persones titulars i suplents.  
11. La junta electoral federativa vetlarà pel bon orde del procés electoral, i coneixerà i resoldrà les reclamacions i incidències que s'hi produïsquen. Les seues funcions són:  
a) Resoldre les reclamacions i recursos sobre el cens electoral.  
b) Admetre, proclamar i publicar les candidatures presentades.  
c) Designar les meses electorals.  
d) Nomenar l'empleat o empleada de la federació esportiva autonòmica i els empleats o empleades de les seues delegacions territorials.  
  
e) Acreditar els interventors o interventores i comunicar esta acreditació a les meses electorals i als empleats o empleades federatius.  
  
f) Resoldre les impugnacions, reclamacions, peticions i recursos que se li presenten contra les decisions de la mesa electoral i contra les seues pròpies decisions.  
g) Homologar paperetes de vot, sobres i documents anàlegs.  
h) En el vot per correu: anotació, certificació, així com qualsevol incidència que es produïsca.  
i) Resoldre sobre les baixes i altes d'assembleistes durant el període del seu mandat.  
j) Determinar la validesa de les mocions de censura que se susciten durant el seu mandat.  
k) Qualsevol altra qüestió que afecte directament la celebració de les eleccions i els seus resultats.  
12. Per a la constitució vàlida de la junta electoral federativa es requerirà, almenys, la presència de dos dels seus membres. Les decisions i resolucions de la junta electoral federativa es prendran per majoria de vots i el president o presidenta tindrà vot de qualitat en cas d'empat, i es publicaran en el tauler d'anuncis de la seu oficial de la federació i de les delegacions federatives, així com en les direccions territorials d'Esport. Si és possible, també es publicaran en la web de la federació.  
  
A més, per a la seua major difusió, la junta electoral federativa podrà remetre les decisions i resolucions que crega oportunes a la Direcció General de l'Esport, per a la seua publicació en la pàgina web d'esta.  
13. La junta electoral federativa està obligada a resoldre en tot cas, sense possibilitat d'al·legar ignorància o falta de coneixements tècnics. En tots els tràmits del procés electoral en què haja d'actuar la junta electoral federativa s'alçarà la corresponent acta, que serà firmada com a mínim pel president o presidenta i el secretari o secretària.  
  
14. La junta electoral federativa haurà de conservar tota la documentació relativa al procés electoral fins a la seua finalització total.  
15. L'exercici de funcions per la junta electoral federativa tindrà lloc en la seu de la federació esportiva. En cas que la seu de la federació estiga tancada, no dispose dels mitjans materials necessaris per al funcionament normal de la junta o concorre una altra causa de caràcter excepcional, la junta electoral federativa podrà realitzar les seues funcions en altres locals per acord unànime dels seus membres.  
16. La duració de l'exercici de funcions de la junta electoral federativa serà de quatre anys, i actuarà com a tal en tots els processos electorals o mocions de censura que afecten el president o presidenta o vacants de membres de l'assemblea general que es produïsquen durant eixe període. En tot cas, es prorrogaran les seues funcions fins al nomenament de la junta electoral federativa següent.  
17. La comissió gestora, durant el període d'eleccions, o la junta directiva, durant la resta del mandat, en els casos de mocions de censura i baixes o substitucions de membres de l'assemblea general, ha de col·laborar i remetre amb la màxima diligència la informació i documentació que li siga requerida per la junta electoral federativa.  
18. El termini de presentació i recepció de les reclamacions és únic, de manera que totes les reclamacions que es formulen en matèria electoral davant de les juntes electorals federatives només seran vàlides si les rep l'òrgan decisori corresponent dins del termini establit en el calendari electoral per a la seua presentació.  
19. Contra les decisions de la junta electoral federativa es podrà interposar un recurs davant del Tribunal de l'Esport en els terminis previstos en el calendari electoral.  
  
Base 7. El Tribunal de l'Esport de la Comunitat Valenciana  
1. El Tribunal de l'Esport de la Comunitat Valenciana, d'acord amb l'article 167 de la Llei de l'Esport i l'Activitat Física de la Comunitat Valenciana, té competències per a conéixer dels recursos que s'interposen contra les decisions de les juntes electorals federatives i resoldre'ls, i les seues decisions esgoten la via administrativa.  
2. Els membres del Tribunal de l'Esport no podran formar part de cap junta electoral federativa, ser assessors o assessores d'estes, ni candidats o candidates a membre de cap assemblea general.  
3. El termini per a presentar recursos electorals davant del Tribunal de l'Esport serà el que es fixe en el calendari de cada reglament electoral.  
4. El Tribunal de l'Esport té la seua seu a València, avinguda de Campanar 32, 46597 València, telèfon 196 320 195 i fax 902 002 898.  
  
  
Base 8. Publicitat i difusió de les eleccions  
1. La comissió gestora de la federació esportiva haurà de remetre a totes les entitats esportives que figuren en el cens electoral la convocatòria d'eleccions i el calendari electoral per a la seua exposició pública en la seu social de cada club o entitat federada, una vegada aprovat definitivament el reglament electoral.  
2. La junta electoral federativa facilitarà a cada candidat o candidata que ho sol·licite, i que haja sigut proclamat o proclamada provisionalment per esta, per a la seua campanya electoral, una còpia del cens del seu estament i circumscripció corresponent, bé en llistats o bé en suport apte per al seu tractament informàtic, sempre que compte amb el consentiment dels interessats per a l'esmentada cessió, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal. La Junta Electoral Federativa haurà de garantir, en tot moment, un tracte igualitari a tots els candidats que es presenten.  
3. Tota la informació que facilite la junta electoral federativa haurà de ser utilitzada exclusivament pels candidats o candidates per als fins electorals previstos en la present resolució.  
4. Sense perjuí del compliment de les obligacions formals i materials establides en esta resolució, aquelles federacions que disposen de pàgina web podran inserir en esta, si és possible, el cens electoral, el calendari electoral i el reglament electoral, tenint en compte en tot moment el que disposa la Llei Orgànica 15/1999, de 13 de desembre, de Protecció de Dades de Caràcter Personal.  
  
5. La campanya electoral acabarà a les zero hores del dia de les votacions, per la qual cosa a partir d'eixe moment els candidats o candidates no podran fer cap tipus de campanya.  
  
Base 9. Anunci de la Direcció General de l'Esport  
La Direcció General de l'Esport publicarà en la pàgina web de la Conselleria d'Educació, Cultura i Esport un anunci de les eleccions federatives. A este efecte, la comissió gestora, dins dels tres dies anteriors a la convocatòria, remetrà a la Direcció General de l'Esport per correu electrònic les dades següents: federació convocant, data de la convocatòria, llocs on estiga exposada la convocatòria i horari d'obertura dels llocs on estiga exposada (annex III).  
La Direcció General de l'Esport facilitarà a la federació el document de l'anunci per a omplir i enviar dins del termini establit en el paràgraf anterior.  
Tots els enviaments de documents i comunicacions que es requerisquen en esta resolució, entre les federacions esportives i la Direcció General de l'Esport, es realitzaran al compte de correu d'esta ?nymxgqrzoyouevfhwwzx@vmk.zw?.  
  
  
Capítol II. Eleccions a l'assemblea general  
  
Base 10. Cens electoral  
1. El cens de les eleccions a l'assemblea general contindrà la relació de totes les persones i entitats que tinguen la condició d'electors o electores d'acord amb el base 16 de la present resolució, i estarà integrat pels estaments següents:  
1.1. Entitats esportives. Les entitats esportives que a la data de publicació de la present resolució en el Diari Oficial de la Comunitat Valenciana complisquen els dos requisits següents:  
a) Estar inscrita en el Registre d'Entitats Esportives de la Comunitat Valenciana, i  
b) Estar adscrita a la federació corresponent, a través de la llicència o la inscripció en vigor, i haver estat adscrita en la temporada esportiva o any esportiu anterior.  
1.2. Esportistes. Tindre complits 16 anys el dia de les eleccions a l'assemblea general, tindre llicència en vigor per este estament, a la data de la publicació d'esta resolució, i haver-la tingut també en la temporada esportiva o any esportiu anterior per qualsevol estament i circumscripció.  
1.3. Tècnics-entrenadors o tècniques-entrenadores. Tindre complits 16 anys el dia de les eleccions a l'assemblea general, tindre llicència en vigor per este estament, a la data de la publicació d'esta resolució, i haver-la tingut també en la temporada esportiva o l'any esportiu anterior per qualsevol estament i circumscripció.  
1.4. Jutges-àrbitres o jutgesses-àrbitres. Tindre complits 16 anys el dia de les eleccions a l'assemblea general, tindre llicència en vigor per este estament, a la data de la publicació d'esta resolució, i haver-la tingut també en la temporada esportiva o any esportiu anterior per qualsevol estament i circumscripció.  
1.5. Altres estaments reconeguts estatutàriament: Tindre llicència o inscripció en vigor a la data de la publicació d'esta resolució i haver-la tingut en la temporada esportiva o any esportiu anterior i, en el cas de ser persones físiques, ser major de 16 anys el dia de les eleccions a l'assemblea general.  
2. En els casos en què l'estament i circumscripció de la temporada o any esportiu actual i anterior no coincidisquen, prevaldrà en qualsevol cas l'estament i la circumscripció actuals, a l'efecte de ser elector o electora i elegible.  
3. En tot cas, els menors d'edat, a més, hauran d'haver comptat amb el consentiment dels qui els representen per a l'obtenció de la corresponent llicència.  
  
Base 11. Confecció, exposició i reclamacions al cens electoral  
1. Per a la confecció del cens electoral es prendran en consideració els censos, fitxers, dades estadístiques, registres de sancions i altra documentació que la federació considere necessària.  
2. La federació confeccionarà el seu cens electoral separant-lo per circumscripcions electorals, en cada una de les quals hauran de figurar per separat els diferents estaments federatius.  
3. En els censos d'estaments de persones físiques haurà de figurar necessàriament el nom i cognoms de l'elector o electora, el DNI o NIE i/o el número de llicència federativa.  
4. En el cens de l'estament d'entitats esportives, i junt amb el nom de cada entitat, haurà de figurar el nom i cognoms de la persona que podrà exercir el dret de vot.  
5. En cas que la persona el nom de la qual aparega junt amb l'entitat no siga el president o presidenta d'esta, o este o esta decidisca que siga una altra persona qui exercisca el dret de vot el dia de les votacions, s'haurà d'acreditar, durant el període de presentació de reclamacions al cens electoral davant de la junta electoral federativa, la personalitat del president o presidenta o, si és el cas, la designació pel president o presidenta de la persona que exercirà el dret de vot, d'acord amb el que disposa la base 16.3 d'esta resolució. En este últim supòsit, s'haurà d'adjuntar el certificat el model del qual figura com a annex XI de la present resolució.  
6. Una vegada resoltes les reclamacions al cens electoral i després d'haver-se aprovat definitivament, no es podrà designar una altra persona física que exercisca el dret de vot en nom d'eixa entitat esportiva.  
7. S'entén per nom de l'entitat la denominació oficial arreplegada en el Registre d'Entitats Esportives de la Comunitat Valenciana.  
8. Els censos s'exposaran, a més dels llocs que fixe el reglament electoral de cada federació, en les direccions territorials de la Conselleria d'Educació, Cultura i Esport, situades a:  
Alacant: Centre de l'Esport, carrer de Jaume Segarra, 6.  
Castelló de la Plana: avinguda del Mar, 23.  
València: plaça de Viriat, s/n.  
9. Les reclamacions al cens electoral hauran de presentar-se davant de la junta electoral federativa necessàriament per escrit, amb el nom, cognoms, número de DNI o document equivalent i firma de la persona reclamant, durant els dies previstos en el calendari electoral, en la seu oficial de la federació, en les seues delegacions o en qualssevol altres llocs que fixe el reglament electoral respectiu, bé personalment, per correu, per fax o per qualsevol altre mitjà que permeta a l'òrgan decisor tindre constància de la reclamació dins dels terminis fixats en el calendari electoral.  
10. Les reclamacions que s'hagen presentat per qualsevol mitjà dels previstos en l'apartat anterior, només s'admetran si es reben dins del termini establit en el calendari electoral per a la presentació de reclamacions.  
11. Junt amb l'escrit d'interposició de les reclamacions o recursos pertinents, les persones interessades hauran d'aportar les proves, al·legacions i documentació que estimen convenients perquè la junta electoral federativa corresponent o, si és el cas, el Tribunal de l'Esport, puguen resoldre dins dels terminis previstos en el calendari electoral.  
  
  
Base 12. Circumscripcions electorals i nombre de membres de l'assemblea  
1. Serà circumscripció electoral cada una de les províncies de la Comunitat Valenciana, sempre que hi haja en esta implantació de la modalitat esportiva de què es tracte.  
2. El nombre total de representants de l'assemblea general no podrà ser superior al fixat en els estatuts i s'establirà en el reglament electoral.  
  
3. No obstant això, en aquelles federacions esportives en què hi haja menys de vint entitats esportives a tota la Comunitat Valenciana, cada una d'estes tindrà dret a tindre una persona representant en l'assemblea general. En este cas, el nombre total de membres de l'assemblea es determinarà d'acord amb els percentatges per estaments que estatutàriament estiguen establits, prenent com a referència de partida el nombre d'entitats membres de l'assemblea general.  
  
  
Base 13. Distribució de l'assemblea  
1. La distribució del nombre total de membres de l'assemblea per estaments i circumscripcions serà la que resulte d'aplicar els percentatges establits estatutàriament al nombre de membres que estiguen federats efectivament en cada estament i circumscripció electoral, en la data de publicació d'esta resolució; és a dir, la distribució del nombre de membres de l'assemblea general, corresponent a estaments de persones físiques, es calcularà basant-se en el nombre total de persones físiques federades pel seu estament, independentment del fet que no figuren en el cens electoral per no ser electors o electores i elegibles (annex VII).  
  
2. Per a la distribució del nombre de membres de l'assemblea general de la Federació de Futbol de la Comunitat Valenciana, a més del que disposa l'apartat anterior, es respectarà el percentatge per modalitats esportives establit estatutàriament.  
3. Per a la distribució del nombre de membres de l'assemblea general de la Federació d'Esports Adaptats i Federació d'Esports per a Persones amb Discapacitat Intel·lectual, atesa la seua especial idiosincràsia esportiva, caldrà ajustar-se al que disposen els seus estatuts i la resta de la normativa aplicable.  
  
Base 14. Calendari d'eleccions a l'assemblea general  
El calendari electoral s'ajustarà als terminis mínims següents:  
Eleccions a l'assemblea general  
Dia 0. Convocatòria d'eleccions i publicació del reglament electoral, cens, calendari i la resta d'annexos. Constitució de les juntes electorals federatives, el termini d'impugnació serà de cinc dies des del nomenament o acceptació del càrrec.  
Dies 1 al 9. Termini d'exposició del reglament electoral, cens electoral i la resta d'annexos, així com de presentació de reclamacions a estos davant de la junta electoral federativa.  
Dia 10. Resolució de reclamacions al cens electoral per la junta electoral federativa.  
Dies 11 i 12. Presentació de possibles recursos davant del Tribunal de l'Esport.  
Dies 13 al 16. Resolució de recursos pel Tribunal de l'Esport.  
Dies 17 al 21. Termini de presentació de candidatures per als diferents estaments de l'assemblea general.  
Dia 22. Publicació de les candidatures presentades en els llocs previstos en el reglament electoral, sorteig públic d'elecció de membres de les meses electorals i notificació a les persones interessades. Inici del termini per a sol·licitar l'homologació de paperetes i sobres.  
  
Des d'este dia i fins al quint dia anterior al dia de la votació s'establix el termini per a sol·licitar la documentació relativa al vot per correu.  
Dies 23 i 24. Presentació de reclamacions a les candidatures presentades davant de la junta electoral federativa.  
Dia 25. Resolució de les reclamacions i proclamació de candidats i/o candidates per la junta electoral federativa. Els candidats o candidates podran sol·licitar a la junta electoral federativa la designació d'interventors o interventores fins al dia anterior a les votacions.  
Dies 26 i 27. Presentació de possibles recursos davant del Tribunal de l'Esport.  
Dies 28 al 32. Resolució de recursos pel Tribunal de l'Esport.  
Dia 33. Finalització del termini per a la sol·licitud de la documentació relativa al vot per correu.  
Dia 35. Finalització del termini per a l'homologació de paperetes i sobres.  
Dia 37. Finalització del termini de sol·licitud a la junta electoral federativa de les persones designades com a interventors o interventores. Admissió de vot per correu per la junta electoral federativa fins a les 15 hores.  
Dia 38. Constitució de les meses electorals i realització de les votacions. El dia fixat per a les votacions haurà de ser, preferentment, dissabte, diumenge o festiu. La data triada pot coincidir amb proves o competicions oficials de la federació.  
Dia 39 o dia següent a la realització d'eleccions. Publicació provisional dels resultats electorals.  
Dies 40 al 42 o tres dies següents a la finalització del termini anterior. Termini de presentació de possibles reclamacions dels resultats provisionals davant de la junta electoral federativa.  
Dia 43 i 44 o dos dies següents a la finalització del termini anterior. Resolució de reclamacions per la junta electoral federativa.  
Dies 45 i 46 o dos dies següents a la finalització del termini anterior. Presentació de possibles recursos davant del Tribunal de l'Esport.  
Dia 47 al 51. Resolució de recursos pel Tribunal de l'Esport.  
Dia 52. Proclamació definitiva dels candidats electes i/o candidates electes i publicació de la composició definitiva de l'assemblea general en els llocs previstos en el reglament electoral. La junta electoral federativa remetrà a la Direcció General de l'Esport una acta dels resultats definitius.  
  
Base 15. Presentació i proclamació de candidatures a membre de l'assemblea general  
1. En els estaments de persones físiques, la presentació de candidatures a membre de l'assemblea general es realitzarà per mitjà d'un escrit firmat pel candidat o candidata, segons l'annex IX, dirigit a la junta electoral federativa i s'entregarà o remetrà, dins del termini previst a este efecte en el reglament electoral, en la seu oficial de la federació esportiva, en les seues delegacions o en qualsevol dels llocs que fixe el reglament electoral.  
En este escrit es farà constar la condició d'elegible per un estament i una circumscripció determinats, i s'acompanyarà d'una fotocòpia del DNI o document equivalent.  
2. En l'estament d'entitats esportives, la presentació de candidatures haurà de realitzar-se per mitjà d'un certificat, segons el model que figura com a annex X, expedit pel secretari o secretària, amb el vistiplau del president o presidenta i el segell del club, en el qual figure, a més del nom del club candidat, el nom de la persona membre del club i major d'edat que representarà el club en l'assemblea general, en cas de ser elegida.  
3. La presentació de candidatures podrà realitzar-se personalment, per correu, per fax o per qualsevol altre mitjà que permeta tindre constància a la junta electoral federativa de la recepció del document dins dels terminis previstos en el calendari electoral.  
Les candidatures remeses per qualsevol mitjà dels esmentats només seran admeses si les rep la junta electoral federativa dins del termini establit en el calendari electoral per a la presentació de candidatures.  
  
4. La junta electoral federativa podrà efectuar les comprovacions que crega oportunes per a verificar el compliment dels requisits exigits i publicarà les llistes provisionals de candidats o candidates elegibles en els terminis previstos en el calendari electoral i en els llocs previstos a este efecte en el reglament electoral.  
  
5. Contra les llistes provisionals de candidats o candidates elegibles podran presentar-se reclamacions per escrit, dirigides a la junta electoral federativa, en els llocs que fixe el reglament electoral, personalment o a través dels mitjans previstos en l'apartat 3 d'esta base.  
  
6. Les candidatures i, en general, les reclamacions en matèria electoral presentades per qualsevol dels mitjans previstos en esta resolució només seran vàlides si les rep l'òrgan decisor dins del termini establit en el calendari electoral per a la seua presentació.  
  
  
Base 16. Requisits per a ser elector o electora  
1. En els estaments de persones físiques (esportistes, tècnics-entrenadors o tècniques-entrenadores i jutges-àrbitres o jutgesses-àrbitres), l'exercici del dret de vot és personal i indelegable, per la qual cosa només podran ser electors o electores les persones que tinguen complits 16 anys el dia de la realització de les eleccions i que figuren en el cens electoral de l'estament corresponent.  
2. Les persones físiques que figuren censades en diversos estaments podran exercir el dret de vot en cada un d'estos.   
3. En l'estament d'entitats esportives, l'exercici del dret de vot correspon a l'entitat com a persona jurídica, que l'exercirà a través del seu president o presidenta o persona designada a este efecte, que haurà de ser membre del club o entitat esportiva i major d'edat. En tot cas, el nom i els cognoms han de figurar específicament en el cens electoral junt amb el nom de l'entitat.  
4. Si la persona física que exercirà el dret de vot en representació de l'entitat no coincidix amb la que figura en el cens electoral, l'entitat haurà de presentar, dins del termini de presentació de reclamacions al cens que establisca el reglament electoral, la documentació que corresponga per a tramitar la corresponent rectificació i el certificat expedit pel secretari o secretària de l'entitat amb el vistiplau del president o presidenta i segell del club, el model del qual figura com a annex X d'esta resolució.  
5. Cada entitat només podrà presentar un certificat de designació amb constatació expressa del nom de la persona que podrà exercir el dret de vot del club o entitat esportiva, segons l'esmentat model que figura com a annex X. En cas de presentar-ne més d'un, serà vàlid l'últim que s'haja presentat en termini davant de la junta electoral federativa.  
  
Base 17. Requisits per a ser elegible  
1. En els estaments de persones físiques podran ser candidats o candidates a membres de l'assemblea general les persones que complisquen els requisits següents:  
a) Ser major d'edat el dia de la realització de les eleccions.  
b) Estar en ple ús dels drets civils.  
c) No tindre inhabilitació per a l'exercici d'un càrrec públic per sentència judicial ferma, o per a un càrrec esportiu per resolució ferma dictada per un òrgan disciplinari en l'exercici de les seues competències.  
d) Posseir llicència federativa en vigor i figurar en el cens electoral per l'estament pel qual presente candidatura.  
2. En l'estament d'entitats esportives, podran ser candidats o candidates a membres de l'assemblea general les entitats esportives que figuren en el cens electoral i que presenten la seua candidatura davant de la junta electoral federativa, en els terminis i la forma establits en la present resolució.  
3. Les persones físiques designades per les entitats esportives perquè puguen ostentar la seua representació en l'assemblea general hauran de ser membres del club i reunir també els requisits establits en els apartats a, b i c de l'apartat 1 d'esta base, així com qualsevol altre establit estatutàriament.  
4. Els requisits exigits per a ser membres de l'assemblea general hauran de complir-se durant tot el mandat de l'assemblea general. En cas d'incomplir algun dels requisits exigits en els apartats 1 i 3 d'esta base durant este període, serà requerit formalment per la federació perquè l'esmene en el termini de deu dies hàbils.  
En cas de no esmenar, perdrà la condició d'assembleista, prèvia resolució de la junta electoral federativa, que serà recurrible davant del Tribunal de l'Esport, en el termini de quinze dies hàbils.  
5. En cas que algun candidat o candidata reunisca els requisits per a presentar-se com a tal per diferents estaments, només podrà presentar la seua candidatura per un d'estos.  
  
Base 18. Interventors o interventores  
1. Els candidats o candidates podran designar interventors o interventores en les meses electorals. Ho hauran de sol·licitar per escrit a la junta electoral federativa des del dia de presentació de la candidatura fins al dia anterior al de la votació. La condició de candidat o candidata serà incompatible amb el càrrec d'interventor o interventora.  
2. La junta electoral federativa acreditarà per escrit la condició d'interventor o interventora prèvia comprovació que figura en el cens electoral, segons el model de l'annex XIII.  
3. Els interventors o interventores podran estar presents en la seu i en les delegacions federatives corresponents durant els dies del termini reglamentari per a la sol·licitud personal del vot per correu i podran firmar l'acta diària de sol·licituds.  
4. Els interventors o interventores podran assistir a les meses electorals, participar en les deliberacions amb veu però sense vot i examinar les llistes del cens electoral per a comprovar el dret de vot de l'elector o electora i la seua identitat, i concloses les votacions, firmaran l'acta de la sessió.  
5. Les meses electorals i l'empleat federatiu o empleada federativa, en el cas del vot per correu, comprovaran la identitat dels interventors o interventores amb l'acreditació emesa per la junta electoral federativa.  
  
  
Base 19. Composició de les meses electorals  
1. En cada circumscripció electoral es constituirà una mesa electoral per a l'elecció dels membres de l'assemblea pels diferents estaments, que estarà ubicada en els llocs que s'indique en el reglament electoral de la federació. És a dir, hi haurà una mesa electoral per cada circumscripció i una urna per cada estament.  
2. La junta electoral federativa designarà la composició de les meses electorals de cada circumscripció, en les quals hauran d'estar representats, si és possible, els diferents estaments i, en tot cas, amb un mínim de tres membres.  
3. La designació dels membres de les meses electorals es realitzarà en el dia assenyalat en el calendari electoral, per mitjà de sorteig públic entre les persones que figuren en el cens electoral, que siguen majors de 18 anys i no tinguen la condició de candidats o candidates. La designació haurà de notificar-se a les persones interessades amb almenys sis dies d'antelació a la data de celebració de les votacions.  
4. En el mateix sorteig hauran de designar-se cinc suplents per cada component de la mesa.  
5. El membre de major edat de les persones triades per sorteig serà designat com a president o presidenta de la mesa electoral i el més jove com a secretari o secretària, i els altres seran vocals. En cas d'impossibilitat d'assistència, hauran de comunicar-ho a la junta electoral federativa amb almenys 48 hores d'antelació a l'inici de les votacions.  
  
6. No podran ser membres de les meses electorals els candidats o candidates a assembleistes, els membres de la junta electoral federativa, ni els interventors o interventores dels candidats o candidates.   
  
Base 20. Competències de les meses electorals  
1. Són competències de la mesa electoral:  
a) Comprovar la identitat dels votants.  
b) Arreplegar la papereta de vot i depositar-la en l'urna.  
c) Procedir al recompte de vots.  
d) Alçar acta de la sessió, on constaran els vots emesos, els resultats, i les incidències i reclamacions si n'hi ha, fent constar el nombre de vots obtinguts per cada candidat o candidata.  
2. L'acta de la sessió serà subscrita per tots els membres de la mesa electoral, així com pels interventors o interventores, si n'hi ha, i es remetrà posteriorment a la junta electoral federativa.  
  
Base 21. Constitució de les meses electorals  
1. Les meses es constituiran amb almenys tres membres, i com a mínim, amb una hora d'antelació al començament de les votacions. El president o presidenta, el secretari o secretària, els vocals i els interventors o interventores, en el cas que n'hi haja, firmaran l'acta de constitució de la mesa electoral. L'acta haurà d'indicar necessàriament amb quines persones queda constituïda i els càrrecs que tenen.  
2. En el cas de no poder constituir-se la mesa per la falta d'algun membre, es constituirà amb l'elector o electora, o electors o electores que es troben presents, que reunisquen els requisits de la base 19.3 i accepten la comesa.  
3. Estesa l'acta de constitució de la mesa, s'iniciarà la votació a l'hora fixada per al seu inici i continuarà sense interrupcions fins a l'hora de finalització fixada en el calendari electoral, llevat que abans d'eixa hora haja votat tot el cens en la seua integritat. La mesa haurà de comptar en tot moment amb almenys la presència de dos dels seus membres i romandrà oberta durant el temps fixat en el calendari electoral, que en cap cas podrà ser inferior a quatre hores.  
  
4. En cas que hi haja vots per correu, la junta electoral federativa remetrà a la mesa electoral els sobres rebuts i l'acta a què es referix la base 28.15.  
  
Base 22. Funcionament de les meses electorals  
1. La comissió gestora de les federacions posarà a disposició de les meses electorals les urnes necessàries per a dur a terme amb la màxima transparència el depòsit de les paperetes de vot el dia de les eleccions. Les urnes hauran de ser de material compacte, cartó, vidre o un altre material resistent, preferentment transparent, i hauran d'estar en el moment de les votacions tancades i precintades.  
2. En cada circumscripció electoral hi haurà una urna diferent per a cada un dels estaments elegibles i, en el cas de la Federació de Futbol de la Comunitat Valenciana, també per a cada modalitat esportiva.  
  
3. Arribada l'hora oficial d'inici de les votacions, el president o presidenta ho anunciarà amb les paraules «Comença la votació» i se seguirà el procediment següent:  
1) El secretari o secretària comprovarà la identitat de les persones votants per mitjà de DNI, NIE, passaport o permís de conduir en què aparega la fotografia de l'elector o electora.  
2) El vocal o vocals comprovaran per l'examen del cens electoral el dret a votar de l'elector o electora, així com la seua identitat, que es justificarà d'acord amb el que preveu el paràgraf anterior.  
3) A continuació l'elector o electora entregarà per la seua pròpia mà al president o presidenta el sobre de votació tancat, qui, sense ocultar-los a la vista del públic, dirà en veu alta el nom de l'elector o electora i depositarà el sobre en l'urna corresponent.  
4) Els vocals i, si és el cas, els interventors o interventores que ho desitgen, hauran d'anotar, cada un en una llista numerada, el nom i cognoms de les persones votants, per l'orde en què emeten el seu vot.  
5) Arribada l'hora de finalització de la votació, el president o presidenta comunicarà en veu alta que conclou la votació.  
6) Acabada la votació presencial, el secretari o secretària llegirà l'acta dels vots rebuts per correu, es declararan nuls els vots per correu emesos pels electors o electores que hagen votat presencialment, i es considerarà vàlid el vot emés per este últim procediment, que tindrà preferència sobre el vot per correu.  
7) Posteriorment, el secretari o secretària procedirà a l'obertura dels sobres de vot per correu declarats vàlids, segons l'apartat anterior.  
  
8) El president o presidenta procedirà a introduir en l'urna els sobres que continguen les paperetes de vot remeses per correu, i la mesa verificarà que l'elector o electora es troba inscrit o inscrita en el cens i la resta de requisits.  
9) A continuació votaran els membres de la mesa electoral.  
10) Acabada la votació, els vocals i, si és el cas, els interventors o interventores, firmaran les llistes numerades de votants, en el marge de tots els fulls, i immediatament davall del nom de la persona que haja votat en últim lloc.  
  
Base 23. Escrutini en les meses electorals  
Acabada la votació, començarà tot seguit l'escrutini, amb subjecció al procediment següent:  
1. L'escrutini és públic i no se suspendrà excepte per causes de força major. El president o presidenta de la mesa ordenarà l'expulsió del local de les persones que pertorben o entorpisquen el desenrotllament de les votacions.  
2. Per a realitzar l'escrutini, el president o presidenta extraurà un a un els sobres de l'urna corresponent i llegirà en veu alta el nom dels candidats o candidates votats. El president o presidenta exhibirà cada papereta una vegada llegida als vocals.  
3. Serà nul, però vàlid a l'efecte del recompte, el vot emés en sobre o papereta diferent del model oficial o homologat d'acord amb la base 24, així com l'emés en papereta trencada o esmenada, sense sobre o en un sobre que continga més d'una papereta de diferents candidatures. També serà nul el vot emés en una papereta on es ressenyen més candidats o candidates que els corresponents a la modalitat, circumscripció i estament de què es tracte.  
4. Si el sobre conté més d'una papereta amb els mateixos candidats o candidates, es computarà com un sol vot vàlid.  
5. Es considera vot en blanc, però vàlid, el sobre que no continga papereta o si no conté indicació a favor de cap dels candidats o candidates.  
6. Seran nuls, i no vàlids a l'efecte del recompte, els vots rebuts per correu d'electors o electores que hagen votat presencialment.  
  
7. A continuació, el president o presidenta preguntarà si hi ha alguna protesta respecte a l'escrutini, i si no n'hi ha cap o després de resoldre les que hi haja anunciarà el resultat de l'escrutini, especificant en l'acta corresponent el nombre d'electors o electores censats, nombre de votants, nombre de vots nuls (només els de l'apartat 3 d'esta base), nombre de vots en blanc i nombre de vots obtinguts per cada un dels candidats i/o candidates presentats.  
8. Així mateix, la mesa electoral consignarà sumàriament en l'acta les reclamacions i protestes formulades si és el cas pels candidats o candidates, interventors o interventores, i pels electors o electores sobre les votacions i l'escrutini, així com les resolucions motivades de la mesa sobre estes i sobre qualsevol altre incident produït.  
9. Las paperetes extretes de les urnes es destruiran en presència de les persones concurrents, a excepció d'aquelles a què se'ls haja negat validesa o que hagen sigut objecte d'alguna reclamació, les quals s'uniran a l'acta i s'arxivaran amb esta, una vegada rubricades pels membres de la mesa.  
10. Concloses les operacions anteriors, el president o presidenta, el secretari o secretària, el vocal o la vocal i, si és el cas, els interventors o interventores, firmaran l'acta de la sessió.  
11. Tots els candidats o candidates i interventors o interventores tindran dret a obtindre una còpia de l'acta.  
  
Base 24. Documentació electoral  
1. La comissió gestora de la federació posarà a disposició de les meses electorals i de la junta electoral federativa els mitjans personals i materials necessaris per a l'exercici de les seues funcions.  
2. En les eleccions a membres de l'assemblea general s'utilitzaran paperetes i sobres de votació d'acord amb el model oficial que s'acompanya com a annex XVII d'esta resolució, o, si és el cas, les que homologue la junta electoral federativa.  
3. Les paperetes destinades a l'elecció de membres de l'assemblea general hauran de contindre el nom de la federació i l'estament corresponent, així com els espais suficients que permeten a l'elector o electora votar, com a màxim, tants candidats o candidates del seu respectiu estament com corresponguen triar a la seua circumscripció electoral i, en el cas de la Federació de Futbol de la Comunitat Valenciana, modalitat esportiva.  
En les paperetes podran figurar els noms i cognoms dels candidats o candidates de manera impresa o a mà, indistintament.  
4. Els candidats o candidates que concórreguen a les eleccions podran confeccionar-se les paperetes i sobres de votació, que hauran d'ajustar-se al model oficial, i n'hauran de sol·licitar l'homologació a la junta electoral federativa fins al tercer dia anterior al de la votació.  
5. Si s'han interposat recursos contra la proclamació de candidats o candidates, l'homologació de paperetes en eixa circumscripció i estament es posposarà fins a la resolució ferma dels recursos.  
  
  
Base 25. Sistema de votacions per a elecció de l'assemblea general  
1. En les eleccions a tots els estaments el vot ha de ser lliure, igual, directe i secret.  
2. Cada elector o electora podrà votar com a màxim tants candidats o candidates del seu respectiu estament com corresponga elegir a la seua circumscripció electoral i, en el cas de la Federació de Futbol de la Comunitat Valenciana, modalitat esportiva.  
3. Seran elegits membres de l'assemblea els candidats o candidates que obtinguen major quantitat de vots fins a cobrir el nombre total de representants elegibles.  
4. Quan el nombre de candidats o candidates presentats per un estament determinat siga igual o inferior al nombre de membres que corresponen per este estament i circumscripció electoral, no se celebraran les eleccions en este estament, i es consideraran els candidats o candidates ja proclamats com a membres de l'assemblea.  
5. Cap persona física pot ser representant en l'assemblea general per dos estaments.  
  
Base 26. Empats en les votacions  
En cas d'empat a vots entre dos o més candidats o candidates a membres de l'assemblea, la junta electoral federativa resoldrà entre ells o elles per orde preferent d'antiguitat en la federació. A estos efectes, l'antiguitat es computarà de la manera següent:  
a) En els estaments de persones físiques caldrà ajustar-se al còmput total de temps de possessió de llicència federativa en l'estament corresponent.  
b) En el cas d'entitats esportives, al còmput total de temps d'adscripció de l'entitat a la federació corresponent.  
Si persistix l'empat es desfarà per sorteig.  
  
Base 27. Vacants en l'assemblea general  
1. Als candidats o candidates que no hagen resultat elegits membres de l'assemblea se'ls considerarà suplents, per orde de nombre de vots, per a cobrir eventuals baixes en el seu respectiu estament, circumscripció i, en el cas de la Federació de Futbol de la Comunitat Valenciana, modalitat esportiva. La junta electoral federativa elaborarà la relació de suplents que s'ordenarà segons el nombre de vots obtinguts per cada un d'ells o elles.  
2. En l'estament d'entitats esportives, quan la persona física que va resultar designada com a representant de l'entitat elegida muira, renuncie o deixe de complir els requisits de la base 17.3, l'entitat esportiva podrà designar una altra persona que la represente en l'assemblea general pel temps que reste de mandat en l'assemblea, la qual haurà de complir els requisits de l'esmentada base.  
3. Quan l'entitat esportiva deixe de complir els requisits de la base 10 de la present resolució, la federació requerirà l'entitat perquè esmene els requisits incomplits en el termini de deu dies hàbils. Transcorregut este termini sense que l'entitat els haja esmenat, la federació ho comunicarà a la junta electoral federativa perquè la done de baixa del seu estament, i serà substituïda per l'entitat que figure com a primera suplent. En tot cas, l'entitat podrà recórrer la baixa davant del Tribunal de l'Esport en el termini de quinze dies.  
4. En els estaments de persones físiques, si un membre electe de l'assemblea general perd la seua condició d'assembleista, causarà baixa en esta, i el substituirà amb caràcter automàtic el primer candidat o candidata de la llista de suplents, prèvia tramitació del procediment establit en els dos apartats anteriors. Tot això, de conformitat amb el que disposa la base 17.4 d'esta resolució.  
5. La cobertura de vacants en l'assemblea general serà comunicada a la Direcció General de l'Esport en el termini d'un mes des de la resolució de cobertura de la vacant per la junta electoral federativa, explicant els motius de les substitucions.   
  
Base 28. Vot per correu  
1. Aquells electors o electores que ho desitgen o que prevegen que en la data de la votació no podran exercir el seu dret de vot personalment, podran sol·licitar fer-ho per correu.  
2. Per a poder exercir la modalitat de vot per correu, l'elector o electora haurà de sol·licitar personalment a la junta electoral federativa, dins del termini previst a este efecte en el calendari electoral, un certificat d'inscripció en el cens electoral (segons el model de l'annex XIV), i acompanyarà la sol·licitud amb una fotocòpia del seu DNI, NIE, passaport o permís de conduir.  
3. En el cas d'entitats esportives, la persona física legitimada per a exercir el dret de vot en nom de l'entitat podrà utilitzar el mecanisme del vot per correu d'acord amb el procediment regulat en esta base (annex XI). A este efecte, la persona física designada haurà de figurar en el cens electoral junt amb el nom de l'entitat i no se li exigirà novament el certificat de designació com a representant de l'entitat.  
  
4. La sol·licitud de certificat d'inscripció en el cens haurà de realitzar-se personalment, per a la qual cosa, la persona interessada haurà de presentar-se en la seu de la federació o de la delegació federativa corresponent a la seua circumscripció electoral i exhibir el seu DNI, NIE, passaport o permís de conduir, originals, davant de la junta electoral federativa o, si no, davant de l'empleat federatiu o empleada federativa que s'encarregue de rebre-les, que comprovarà la coincidència de la firma (en cap cas s'admetrà fotocòpia dels documents). Per a això, la persona sol·licitant haurà de firmar en un llistat de sol·licituds que la junta electoral federativa habilitarà a este efecte diàriament i en la sol·licitud haurà de figurar, escrit a mà, el seu nom, número de document i firma.  
5. El nomenament de l'empleat federatiu o empleada federativa a què es referix l'apartat anterior el realitzarà la junta electoral federativa i serà la persona responsable davant d'ella de la tramitació de la documentació relativa al vot per correu, i ha de custodiar tota la documentació fins a entregar-la a la junta electoral federativa, que la conservarà fins a la finalització de les eleccions als efectes de possibles impugnacions. De les actuacions que l'empleat federatiu o empleada federativa duga a terme en donarà compte a la junta electoral federativa cada dos dies hàbils com a mínim.  
6. L'empleat federatiu o empleada federativa donarà a la persona interessada una còpia de la sol·licitud o justificant que acredite la presentació, amb registre d'entrada en la federació.  
7. L'empleat federatiu o empleada federativa entregarà a la persona interessada la documentació del vot per correu, personalment o remetent-la per correu, segons haja triat la persona interessada en la seua sol·licitud.  
8. En cas de malaltia o impossibilitat que no permeta la presentació personal de la sol·licitud, també podrà realitzar-se per mitjà de representant, que la dirigirà a la junta electoral federativa junt amb l'escriptura pública de poder atorgada davant de notari o notària o cònsol, incorporant el certificat mèdic oficial acreditatiu de la malaltia o la causa de la impossibilitat. Estos documents quedaran en poder de la junta electoral federativa.  
9. L'escriptura pública de poder haurà d'estendre's individualment en relació amb cada elector o electora, sense que s'hi puguen incloure diversos electors o electores ni una mateixa persona representar més d'un elector o electora. La junta electoral federativa comprovarà la concurrència d'estes circumstàncies.  
10. La junta electoral federativa només atendrà les sol·licituds de vot per correu que s'hagen rebut fins al quint dia anterior al de la votació.  
11. La junta electoral federativa comprovarà si la persona sol·licitant es troba inclosa en el cens, i en este cas expedirà el certificat d'inscripció d'acord amb els models que figuren com a annex XIV i XV d'esta resolució, que s'entregarà o remetrà a la persona interessada junt amb la documentació electoral.  
12. La junta electoral federativa i els interventors o interventores, en el cas que n'hi haja, firmaran l'acta o llistat diari de sol·licituds de vot per correu, on constaran tots aquells electors o electores que personalment, o amb poder notarial, compareguen davant de la junta electoral federativa, o l'empleat federatiu o empleada federativa.  
13. La documentació electoral per al vot per correu es compondrà de:  
a) El sobre de votació segons model oficial, on l'elector o electora introduirà la papereta amb els noms elegits i després el tancarà.  
  
b) Un sobre més gran, annex XVI, dirigit a la junta electoral federativa per a la seua custòdia i entrega a la mesa electoral, en el qual l'elector o electora introduirà el sobre de votació abans esmentat, una fotocòpia del seu document nacional d'identitat i el certificat d'inscripció en el cens.  
Este sobre gran, amb tota la documentació, anirà tancat per a la seua obertura per la mesa electoral i portarà en el dors el nom i cognoms de la persona votant, circumscripció electoral, estament i, en el cas de la Federació de Futbol de la Comunitat Valenciana, modalitat esportiva, i haurà de ser remés per correu certificat a través del servici públic de correus i telègrafs o empresa privada de missatgeria, on quede constància del seu enviament a la junta electoral federativa per a la seua custòdia.  
14. El termini màxim d'admissió dels sobres grans per la junta electoral federativa serà fins a les quinze hores del dia anterior al de les votacions. Els sobres que es reben després del termini previst seran destruïts per la junta electoral federativa sense obrir-los.  
15. Una vegada finalitzat el termini d'admissió de vots per correu, la junta electoral federativa remetrà un exemplar de l'acta amb firmes originals, junt amb els sobres grans, a les diferents meses electorals, pel mitjà que amb les garanties suficients estime més apropiat perquè estiga en poder seu durant l'horari de votació i, com a màxim, abans del tancament de les urnes.  
L'acta haurà d'indicar el nombre de vots rebuts, el nom i els cognoms d'estos, la circumscripció electoral i l'estament, i es faran constar les incidències observades en els sobres rebuts.  
16. Si hi ha duplicitat de vots per correu rebuts del mateix elector o electora per a un mateix estament, es farà constar expressament en l'acta que la junta electoral federativa ha de remetre a la mesa electoral.  
  
Només si l'elector o electora no ha votat abans presencialment, en l'acte d'escrutini dels vots per correu, la mesa electoral procedirà a l'obertura dels sobres repetits i introduirà en l'urna corresponent el vot que porte en el sobre gran el certificat original emés per la junta electoral federativa d'inscripció en el cens.  
   
Base 29. Reclamacions als resultats de les votacions  
1. Contra la llista provisional de candidats i/o candidates electes podran presentar-se reclamacions per escrit, dirigides a la junta electoral federativa, que es presentaran en els llocs previstos en el reglament electoral, personalment, per correu, per telegrama, per fax o per qualsevol altre mitjà que permeta a la junta electoral federativa tindre constància de la reclamació presentada dins del termini fixat en el calendari electoral per a la presentació de reclamacions. Les reclamacions remeses pels mitjans anteriorment esmentats només s'admetran si es reben dins del termini establit en el calendari electoral per a la presentació de reclamacions.  
2. Les reclamacions i protestes només podran referir-se a incidències recollides en les actes de la sessió de les meses electorals.  
3. La junta electoral federativa resoldrà les reclamacions en els terminis previstos en el calendari electoral i farà publicar la llista definitiva dels candidats o candidates electes.  
4. Els acords que adopte la junta electoral federativa seran recurribles davant del Tribunal de l'Esport en els terminis previstos en el calendari electoral.  
  
  
Capítol III. Eleccions a president o presidenta  
  
Base 30. Calendari electoral  
1. Proclamats definitivament els resultats de les eleccions a l'assemblea general, la comissió gestora convocarà l'assemblea general acabada d'elegir per a l'elecció de president o presidenta de la federació, d'acord amb el calendari prefixat en el reglament electoral, que s'ajustarà als terminis mínims següents:  
Dia 1. Convocatòria d'eleccions a president o presidenta, en la qual haurà d'especificar-se lloc, dia i hora de la celebració de l'assemblea.  
  
Dies 2 a 5. Presentació de candidatures a president o presidenta.  
Dia 6. Proclamació per la junta electoral federativa de les candidatures presentades.  
Dies 7 i 8. Presentació de possibles reclamacions a les candidatures proclamades davant de la junta electoral federativa.  
Dia 9. Resolució, si és el cas, per la junta electoral federativa de les reclamacions presentades.  
Dies 10 i 11. Presentació de possibles recursos davant del Tribunal de l'Esport.  
Dia 12 al 15. Resolució, si és el cas, dels recursos pel Tribunal de l'Esport.  
Dies 19 al 20. Dins d'este termini, es fixarà el dia per a la celebració de la votació per a l'elecció de president o presidenta per l'assemblea general, que haurà de ser, preferentment, dissabte, diumenge o festiu el dia fixat per a esta. La data triada pot coincidir amb proves o competicions oficials de la federació. Proclamació provisional dels resultats per la mesa electoral al final de la votació, i publicació dels resultats en els llocs previstos en el reglament electoral.  
  
Dies 21 i 22 o dos dies següents al de celebració de les eleccions. Presentació de possibles reclamacions davant de la junta electoral federativa.  
Dia 23 o següent al de finalització del termini anterior. Resolució d'impugnacions i proclamació de resultats per la junta electoral federativa.  
Dies 24 i 25 o dos dies següents al de finalització del termini anterior. Presentació de possibles recursos davant del Tribunal de l'Esport.  
Dia 26 al 30 o cinc dies següents al de finalització del termini anterior. Resolució, si és el cas, dels recursos pel Tribunal de l'Esport.  
Dia 31 o següent al de finalització del termini anterior. Proclamació definitiva del president o presidenta de la federació.  
2. La convocatòria d'eleccions serà notificada a cada un dels membres electes de l'assemblea general i s'anunciarà en el tauler d'anuncis de la federació, en la pàgina web d'esta i en la de la Direcció General de l'Esport i en els altres llocs previstos en el reglament electoral de cada federació.  
A més, la convocatòria podrà fer-se per correu electrònic si les persones interessades han donat la seua autorització per a rebre-la per esta via.  
  
Base 31. Cens electoral per a l'elecció de president o presidenta  
El cens electoral per a l'elecció del president o presidenta estarà integrat per tots els membres electes de l'assemblea general que hagen sigut proclamats com a tals per la junta electoral federativa o, si és el cas, pel Tribunal de l'Esport.  
  
Base 32. Requisits per a ser elector o electora i elegible  
1. Són electors o electores tots els membres integrants de l'assemblea general.  
2. Són elegibles els qui, tenint la condició d'electors o electores, presenten la seua candidatura en la forma i terminis establits en el reglament electoral corresponent.  
  
Base 33. Presentació i proclamació de candidatures  
1. La presentació de candidatures per a president o presidenta de la federació es farà en la seu oficial de la federació autonòmica, en les seues delegacions o en qualssevol altres llocs que fixe el reglament electoral, per mitjà d'un escrit dirigit a la junta electoral federativa (annex XX), on es farà constar la condició de membre de ple dret de l'assemblea i la seua candidatura. La candidatura anirà firmada pel candidat o candidata, acompanyada de la firma d'un 10 per cent dels membres de dret de l'assemblea, requisit sense el qual no podrà ser proclamada (annexos XXI i XXII). En cas que el 10 per cent resulte una xifra amb decimals, el nombre de firmes necessari s'arredonirà a l'alça. Cap membre de l'assemblea podrà avalar més d'una candidatura.  
  
2. Si algun membre de la comissió gestora presenta la seua candidatura a la presidència, haurà d'abandonar, prèviament o simultàniament, l'esmentada comissió gestora (annex XXIII).  
3. Finalitzat el termini de presentació de candidatures, la junta electoral federativa exposarà la llista provisional de candidats i/o candidates a president o presidenta, i es podran presentar impugnacions en els terminis previstos en el calendari electoral, que seran resoltes per la junta electoral federativa, la qual procedirà a la publicació de la llista definitiva de candidats i/o candidates a la presidència de la federació.  
4. Contra les resolucions de la junta electoral federativa podrà interposar-se un recurs davant del Tribunal de l'Esport en els terminis i forma que preveja el calendari electoral corresponent.  
  
Base 34. Mesa electoral  
1. En l'elecció del president o presidenta, la mesa electoral estarà integrada pel membre de major edat present de cada un dels estaments representats que no tinga la condició de candidat o candidata.  
  
2. Serà president o presidenta de la mesa el de major edat d'ells, el vot del qual serà decisori en cas d'empat per a la presa d'acords de la mesa electoral, i secretari o secretària el de menor edat.  
  
Base 35. Sistema de votacions per a l'elecció de president o presidenta  
1. En el dia i hora fixats en la convocatòria es constituirà l'assemblea, en primera o en segona convocatòria, i es procedirà així:  
1)Començada la sessió, el president o presidenta de la mesa procedirà a la presentació dels candidats i/o candidates.  
2)Amb caràcter previ a la votació, cada un dels candidats o candidates exposarà el seu programa davant de l'assemblea, durant un temps màxim prèviament acordat per la mesa electoral, prèvia consulta amb tots els candidats i/o candidates, i que serà igual per a tots ells i/o elles.  
  
3) A continuació es procedirà a la votació.  
4) Recompte dels vots.  
2. En les eleccions a president o presidenta, la junta electoral federativa determinarà el model de papereta, en la qual cada membre de l'assemblea general només podrà votar un dels candidats o candidates, assenyalant amb una creu al marge el nom del candidat elegit o candidata elegida.  
3. S'elegirà com a president o presidenta de la federació el candidat o candidata que obtinga el vot de la majoria absoluta dels membres presents en l'assemblea, que s'establix en la mitat més un dels vots emesos.  
  
4. Si cap candidat o candidata obté la majoria exigida en la primera votació, es repetirà de nou per a elegir entre els dos candidats o candidates que més vots hagen obtingut, i resultarà elegit o elegida qui obtinga la majoria d'estos.  
5. En cas que hi haja empat a vots entre candidats o candidates, que impedisquen l'aplicació del que disposa el paràgraf anterior, es procedirà a les votacions prèvies i específiques que calga per a dirimir l'empat entre estos, i es procedirà a continuació a la votació final entre els dos candidats o candidates majoritaris.  
6. En cas d'empat entre els dos candidats o candidates majoritaris, se suspendrà la sessió per un temps no inferior a 15 minuts ni superior a 30, i se celebrarà una última votació, també per majoria simple. Si persistix l'empat, la mesa electoral durà a terme un sorteig entre els candidats o candidates afectats, que decidirà qui serà el president o presidenta.  
7. Conclosa l'elecció, s'alçarà acta del resultat d'esta, que serà remesa a la junta electoral federativa.  
8. En cas que només hi haja un candidat o candidata, no se celebrarà la corresponent votació, i el candidat o candidata es limitarà a exposar el seu programa davant de l'assemblea per a la seua proclamació posterior com a president o presidenta.  
9. Transcorreguts els terminis de presentació de possibles recursos davant de la junta electoral federativa i davant del Tribunal de l'Esport, i resolts estos, la junta electoral federativa comunicarà els resultats a la Direcció General de l'Esport en el termini màxim de dos dies hàbils.  
  
Base 36. Vot per correu i delegació de vot  
En les eleccions a president o presidenta de la federació no s'admetrà el vot per correu, ni la delegació de vot, que s'haurà de fer personalment, després de la identificació amb el DNI, NIE, passaport o permís de conduir, originals.  
Base 37. Proclamació del president o presidenta  
1. Concloses les eleccions i una vegada s'haja proclamat definitivament el nou president o la nova presidenta de la federació, el president o presidenta que cessa haurà de posar a disposició del seu successor o successora, en el termini màxim de 5 dies hàbils, a comptar de la proclamació definitiva, tota la documentació relativa a la seua federació, i s'alçarà acta de la documentació entregada, que haurà de ser firmada pel president o presidenta entrant i pel president o presidenta ixent, i se'n remetrà una còpia a la Direcció General de l'Esport en el termini de tres dies.  
2. La documentació que s'ha d'entregar constarà, com a mínim, dels comptes anuals dels últims quatre anys, els contractes de qualsevol tipus subscrits per la federació en els últims quatre anys, la relació de comptes bancaris i extractes d'estos i les actes de la federació.  
3. Després de la seua proclamació definitiva, el president o presidenta haurà de designar la seua junta directiva en el termini màxim de deu dies hàbils, i ha de comunicar la seua composició a la Direcció General de l'Esport en el termini de tres dies. En la composició de la junta directiva haurà d'haver-hi almenys un vicepresident adjunt o vicepresidenta adjunta a la presidència, que nomenarà el president o presidenta d'entre els membres de l'assemblea general i que serà qui substituïsca el president o presidenta en els casos de vacant, absència o malaltia.  
4. Una vegada s'haja proclamat, el president o presidenta tindrà la condició de membre nat de l'assemblea general durant el període del seu mandat en el cas que perda la seua condició de president o presidenta de club en passar a ser president o presidenta de la federació, atesa la incompatibilitat d'ambdós càrrecs. En este cas, el president o presidenta de la federació passarà a ser la persona representant del club, sense ser el seu president o presidenta, de manera que el club no podrà nomenar una altra persona representant en l'assemblea general.  
  
Base 38. Falta de candidatures  
En el cas de no presentar-se cap candidatura, la junta electoral federativa tornarà a obrir un nou termini de presentació de candidatures. Si tampoc es presentaren candidatures en el segon termini, la junta electoral federativa comunicarà esta situació a la Direcció General de l'Esport, que adoptarà les mesures que crega oportunes.  
  
Base 39. Intervenció excepcional de la Direcció General de l'Esport  
  
Si en alguna federació no es complix algun dels tràmits o terminis previstos en esta resolució, la Direcció General de l'Esport podrà procedir al nomenament de la comissió gestora, mesa electoral o junta electoral federativa, i aprovar excepcionalment canvis en algun dels criteris continguts en esta, quan s'aprecie la impossibilitat o greu dificultat en el seu compliment, d'ofici o a sol·licitud fundada d'alguna federació esportiva.  
  
Base 40. Legislació supletòria  
En defecte del que establix esta resolució i els reglaments electorals, seran aplicables els principis i normes contingudes en la Llei 30/1992 (BOE 27.11.1992), de Règim Jurídic de les Administracions Públiques i del Procediment Administratiu Comú, modificada per la Llei 4/1999 (BOE 14.01.1999).  
En matèria electoral, seran aplicables els principis i normes que es contenen en la legislació electoral general.  
  
Base 41. Protecció de dades de caràcter personal  
Queda prohibida qualsevol informació particularitzada sobre les dades contingudes en el cens electoral. En tot cas, serà aplicable el que preveu la Llei Orgànica 15/1999, de 13 de desembre, de Protecció de Dades de Caràcter Personal.  
El tractament i exposició pública de dades contingudes en el cens electoral tindrà per exclusiva finalitat garantir l'exercici per les persones electores del seu dret de sufragi, i no serà possible la seua utilització ni cessió per a cap finalitat diferent d'aquella.  
  
Base 42. Repercussió econòmica  
La implementació i posterior desplegament d'esta resolució no podrà tindre cap incidència en la dotació de tots i cada un dels capítols de gasto assignats a la Conselleria, i en tot cas haurà de ser atés amb els mitjans personals i materials assignats a esta.  
  
Base 43. Desplegament  
Es faculta el director general de l'Esport, de conformitat amb el Decret 190/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, perquè dicte les resolucions i instruccions complementàries que siguen necessàries per a dur a terme el que disposa esta resolució.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra esta resolució, que posa fi a la via administrativa, es podrà interposar un recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de la seua publicació en el Diari Oficial de la Comunitat Valenciana.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació en el Diari Oficial de la Comunitat Valenciana.  
  
València, 9 de maig de 2014.- La consellera d'Educació, Cultura i Esport: María José Catalá Verdet.